Diari Oficial de la Generalitat Valenciana


Sumari del DOGV 5711, del 26-02-2008 (2008/2344)

ORDE de 15 de febrer de 2008, del conseller de Presidència i vicepresident primer del Consell, per la qual es convoca una beca d'especialització en matèria jurídica, per al desenvolupament de pràctiques professionals en la Subdirecció d'Anàlisi del Gabinet del President de la Generalitat
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5711

Data del DOGV
:   26-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2344


Data del document
:   15-02-2008

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública
    * assignació per estudis
    * suport econòmic
    * professió jurídica

ORDE de 15 de febrer de 2008, del conseller de Presidència i vicepresident primer del Consell, per la qual es convoca una beca d'especialització en matèria jurídica, per al desenvolupament de pràctiques professionals en la Subdirecció d'Anàlisi del Gabinet del President de la Generalitat [2008/2344]
En virtut de les facultats conferides pel Decret 115/2007, de 27 de juliol, del Consell, pel qual s'aprova el Reglament Orgànic i Funcional de la Presidència de la Generalitat, i la Resolució de 24 de setembre de 2007, del president de la Generalitat, per la qual es deleguen determinades atribucions en el conseller de Presidència i vicepresident primer del Consell,
ORDENE
Article 1
Convocar concurs públic per a la concessió d'una beca d'especialització en matèria jurídica destinada al desenvolupament de pràctiques professionals en la Subdirecció d'Anàlisi del Gabinet del President de la Generalitat i aprovar les bases per la qual es regix esta convocatòria, incloses com a annex a la present orde. Tot això en el marc de la política del Consell per a la integració, millora i especialització de jóvens llicenciats i de conformitat amb les disposicions contingudes en el Decret 108/1992, de 6 de juliol, del Consell de la Generalitat, pel qual es regula la concessió de beques; en la Llei 38/2003, General de Subvencions; en el Reial Decret 887/2006, de desplegament de l'esmentada llei i en l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
Article 2
La beca estarà dotada amb un import brut màxim per a l'any 2008 de 7.000 €, que es pagaran a càrrec del capítol IV, línia T. 4021000 del programa 111.40, del pressupost de la Generalitat per al dit exercici, no obstant podrà procedir-se a la pròrroga d'aquella mitjançant una resolució expressa per als mesos que resten fins a completar un any màxim de gaudi de la beca, sempre que existisca consignació en l'exercici pressupostari 2009.
Article 3
S'autoritza la subdirectora d'Anàlisi del Gabinet del President de la Generalitat perquè, en l'àmbit de les seues competències, adopte les mesures necessàries per al desplegament i aplicació d'esta orde.
DISPOSICIÓ FINAL
La present orde entrarà en vigor l'endemà de la seua publicació en el Diari Oficial de la Comunitat Valenciana.
Contra esta podrà interposar-se recurs potestatiu de reposició davant de l'òrgan que l'ha dictat, en el termini d'un mes comptat des de l'endemà de la seua publicació de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999 de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 15 de febrer de 2008
El conseller de Presidència i vicepresident primer del Consell
(per delegació, Resolució de 24 de setembre de 2007, del president de la Generalitat)
VICENTE RAMBLA MOMPLET
ANNEX
Bases de la convocatòria d'una beca d'especialització en matèria jurídica, per al desenvolupament de pràctiques professionals en la Subdirecció d'Anàlisi del Gabinet del President de la Generalitat
Primera. Objecte
Les presents bases tenen com a objecte regular la convocatòria per a la concessió d'una beca d'especialització professional en matèria jurídica, per al desenvolupament de pràctiques professionals en la Subdirecció d'Anàlisi del Gabinet del President de la Generalitat, a fi de facilitar la formació complementària, l'adquisició de noves aptituds i l'especialització i el perfeccionament curricular de jóvens universitaris, en l'àmbit de l'administració Pública de la Generalitat.
Segona. Beneficiaris i destinació de la beca
Les beques van dirigides a llicenciats/as en Dret que hagueren obtingut la dita titulació després de l'any 2005. Així mateix, hauran d'haver aprovat el nivell elemental de coneixements del valencià.
Les pràctiques es realitzaran en l'Àrea d'Anàlisi, Estudis i Documentació, adscrita a la Subdirecció d'Anàlisi del Gabinet del President de la Generalitat
Tercera. Dotació, duració i pagament de la beca
La beca està dotada amb 1.000 euros bruts mensuals que s'abonaran amb esta periodicitat, prèvia certificació de la subdirectora d'Anàlisi del Gabinet del President de la Generalitat.
El període màxim de duració de la beca serà d'un any. La resolució de concessió de la convocatòria de la dita beca es publicarà en el Diari Oficial de la Comunitat Valenciana i indicarà la data del seu inici, que no podrà ser anterior a l'1 de juny de 2008, i finalitzarà el 31 de desembre del mateix any. No obstant això, podrà prorrogar-se la duració d'aquella mitjançant una resolució expressa per als mesos que resten fins a completar l'any màxim de gaudi de la beca, sempre que existisca consignació en l'exercici pressupostari corresponent
Quarta. Formalització i termini de presentació de sol·licituds
Els candidats hauran de presentar la sol·licitud i la documentació que l'acompanye en el Registre General de la conselleria de Presidència, que es troba en c/ Juristes, 10, de València, o en qualsevol de les dependències previstes en l'article 38.4 de la Llei de Règim Jurídic de les Administracions Pública i del Procediment Administratiu Comú. El termini de presentació de sol·licituds serà de 15 dies hàbils comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Els candidats hauran d'omplir la sol·licitud segons model que s'arreplega en l'Annex I. La sol·licitud haurà d'anar acompanyada de la documentació següent:
a. Original o fotocòpia compulsada del títol de llicenciatura en Dret o, si és el cas, del document acreditatiu si haguera liquidat la corresponent taxa d'expedició.
Original o fotocòpia compulsada del certificat de la Junta Qualificadora de Coneixements de Valencià, acreditatiu del nivell elemental de coneixements del valencià o, si és el cas, de nivell mitjà o superior.
c. Fotocòpia compulsada del DNI.
d. Fotocòpia compulsada o certificat original de l'expedient acadèmic amb indicació de la nota mitjana ponderada numèrica (rang 5-10), d'acord amb Reial Decret 1125/2003, de 5 de setembre.
e. Currículum, del qual formaran part les dades personals i acadèmics, domicili habitual a l'efecte de notificacions, telèfon de contacte, e-mail, entre altres. El currículum haurà d'acompanyar-se de tots els documents -originals o còpies compulsades- que acrediten els mèrits assenyalats.
f. Declaració responsable d'estar al corrent de les seues obligacions tributàries i amb la Seguretat Social així com de disposar de cobertura sanitària (figura model en Annex II). Esta declaració haurà de ser substituïda pels corresponents certificats en el cas de resultar beneficiari de la beca, de conformitat amb el que disposa la Llei General de Subvencions i el seu Reglament de desplegament, aprovat per Reial Decret 887/2006, de 21 de juliol.
Acreditació de no incórrer en cap de les circumstàncies arreplegades en l'article 13.2 de la Llei 38/2003, General de Subvencions, i concordants amb el seu reglament, realitzada per mitjà de declaració responsable o per qualsevol dels mitjans establits en l'article 13.7 de la dita llei (figura model en Annex III).
En els casos d'omissió o error en la presentació de documents que s'adjunten a la sol·licitud, l'interessat disposarà d'un termini d'esmena de 10 dies, a comptar de l'endemà de la notificació del requeriment d'esmena. No s'admetrà l'acreditació de nous mèrits per mitjà de documents no adjuntats o referenciats en el moment de presentar la sol·licitud.
Cinquena. Valoració de mèrits
5.1. Barem
Els mèrits es valoraran d'acord amb el barem següent:
- Expedient acadèmic: fins a 6 punts.
- Formació post-llicenciatura en les matèries pròpies de la beca: fins a 2 punts:
a. Cursos de 15 a 25 hores: 0,10 punts
b. Cursos de 26 a 50 hores: 0,20 punts
c. Cursos de 51 a 75 hores: 0,30 punts
d. Cursos de més de 76 a 100 hores: 0,40 punts
e. Cursos de més de 100 hores: 0,50 punts
- Coneixements de valencià superiors al requerit: fins a 1 punt. En concret, l'acreditació del nivell superior es valorarà amb 1 punt, i del nivell mitjà amb 0,50 punts.
- Coneixements d'altres idiomes comunitaris: fins a 1 punt, a raó de 0,20 punts per curs aprovat en Escoles Oficials d'Idiomes.
- Entrevista: fins a 2 punts.
5.2 Condicions generals
Els sol·licitants hauran de reunir els requisits que s'assenyalen en la present convocatòria i els mèrits al·legats a la finalització del termini de presentació de sol·licituds.
No es podran valorar aquells mèrits que no consten degudament acreditats documentalment, per mitjà de la presentació de certificats, diplomes o qualsevol altre document que justifique la seua realització.
Sisena. Procés de selecció i comissió avaluadora
La concessió de la beca s'efectuarà per resolució del conseller de Presidència i vicepresident primer del Consell, a la vista de la proposta de la comissió avaluadora. La dita comissió estarà integrada pels membres següents:
President:
- El cap de l'àrea d'Anàlisi, Estudis i Documentació, o persona que el substituïsca.
Vocals:
- El secretari general administratiu de la Presidència, o persona que el substituïsca.
- Un cap de secció de l'Àrea d'Anàlisi, Estudis i Documentació, designat per la subdirectora d'Anàlisi del Gabinet del President de la Generalitat.
Secretaria:
- Un cap de secció o tècnic de la Subdirecció d'Anàlisi, designat per la subdirectora d'Anàlisi del Gabinet del President de la Generalitat, que exercirà les seues funcions amb veu i vot.
La comissió avaluadora adaptarà el seu funcionament al que preveu la present convocatòria i a les regles contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La comissió podrà estar assessorada pel personal que considere necessari i que podrà assistir a les sessions amb veu però sense vot.
La comissió avaluadora convocarà els candidats que crega oportú per a comprovar, per mitjà d'entrevista, tots els aspectes que considere pertinents relacionats amb la matèria objecte de la beca. Els candidats seran convocats en funció de la puntuació obtinguda en la fase prèvia i en nombre suficient per a, segons el parer de la comissió avaluadora, poder constituir una borsa de reserva amb aquells que no resulten seleccionats.
Quan finalitze el procés selectiu la comissió avaluadora elaborarà una proposta de concessió de beca que contindrà la indicació del beneficiari i una borsa de reserva, per si es produïra alguna vacant. La comissió haurà d'elaborar la dita proposta en el termini màxim de dos mesos a comptar de l'endemà de la data de publicació de la convocatòria en el Diari Oficial de la Comunitat Valenciana.
El conseller de Presidència i vicepresident primer del Consell, per delegació del president de la Generalitat, resoldrà la concessió de la beca en el termini màxim de tres mesos a comptar de l'endemà de la data de publicació de la present convocatòria en el Diari Oficial de la Comunitat Valenciana.
La resolució de concessió es notificarà a les persones interessades dins del termini esmentat anteriorment i serà publicada en el Diari Oficial de la Comunitat Valenciana. La no-notificació dins del termini establit produirà l'efecte de la desestimació presumpta de les sol·licituds presentades, en els termes que preveu l'article 44 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La resolució contindrà la borsa de reserva constituïda pels aspirants que no resulten beneficiaris de la beca, ordenats d'acord amb la puntuació obtinguda. En tot cas, el conseller de Presidència i vicepresident primer del Consell, actuant per delegació del president de la Generalitat, es reserva la facultat de deixar deserta la concessió.
Correspon així mateix al conseller de Presidència i vicepresident primer del Consell, per delegació del president de la Generalitat, resoldre els dubtes o conflictes que poguera plantejar el becari o la unitat administrativa que el tutele, amb el previ expedient contradictori i amb plena subjecció al Decret 108/1992, de 6 de juliol, a la present convocatòria i a la normativa general o sectorial que s'aplique.
Setena. Obligacions, drets, incidències i tutoria del becari
7.1 Drets i obligacions
La beca objecte de la present convocatòria és incompatible amb el gaudi de qualsevol altra beca per a la mateixa o semblant activitat, i amb qualsevol activitat laboral que per dedicació o pel seu propi règim d'incompatibilitats impedisca l'adequat desenvolupament de les pràctiques professionals.
El candidat que resulte beneficiari de la beca haurà de presentar una declaració responsable de comprometre's a no mantindre cap relació laboral que per la seua naturalesa o règim de dedicació resulte incompatible o impedisca l'adequat desenvolupament de les pràctiques professionals, i a no gaudir de cap altra beca per a la mateixa o semblant activitat.
La condició de becari no genera cap relació laboral ni administrativa amb la Generalitat.
De conformitat amb el que disposa l'article 8.1 del Decret 108/1992, de 6 de juliol, del Consell de la Generalitat, quan el beneficiari de la beca siga un empleat de la Generalitat, funcionari o laboral, quedarà en la situació administrativa que procedisca d'acord amb la normativa de funció pública.
Si el becari, com a conseqüència del desenvolupament de les tasques que haja de dur a terme, incorreguera en despeses de desplaçament, pernoctació o restauració, estes li seran rescabalades en els termes que per al personal de la Generalitat i l'adscrit funcionalment al servici d'esta establix el Decret 24/1997, d'11 de febrer, del Consell de la Generalitat, sobre indemnitzacions per raó del servici i gratificacions per servicis extraordinaris. L'aplicació de la dita normativa es referirà únicament als conceptes i quanties que han de ser rescabalats sense que això implique una modificació en la relació jurídica del becari amb l'administració.
En tot cas, i de conformitat amb el que preveu l'article 14 de la Llei 38/2003, General de Subvencions, el becari quedarà obligat a realitzar l'activitat que fonamenta la concessió de la beca, a acreditar, amb anterioritat a dictar-se proposta de resolució, que es troba al corrent en el compliment de les seues obligacions tributàries i amb la Seguretat Social, a justificar davant de l'òrgan concedent el compliment dels requisits i condicions i a procedir al reintegrament dels fons percebuts en els supòsits previstos en l'article 37 de la referida Llei General de Subvencions.
7.2 Tutoria
La Subdirecció d'Anàlisi del Gabinet del President ordenarà les activitats o establirà la dedicació i torns dels becaris segons els criteris dels seus propis servicis i mitjans, i amb una dedicació no superior a 30 hores setmanals.
Finalitzat el termini de la beca, la subdirectora d'Anàlisi del Gabinet del President expedirà el certificat d'assistència, aprofitament i aptitud. En el cas que el temps de permanència del becari fóra inferior a sis mesos, només s'expedirà el certificat d'assistència.
7.3 Incidències
El conseller de Presidència i vicepresident primer del Consell, per delegació del president de la Generalitat i a proposta de la Subdirecció d'Anàlisi, resoldrà les incidències que es produïsquen durant el període de gaudi de la beca, que podrà deixar sense efecte, amb audiència prèvia a l'interessat, en els supòsits següents:
a. per incompliment de les seues obligacions que afecte l'adequat desenvolupament de les pràctiques professionals.
b. per deixar de reunir els requisits exigits en la present convocatòria.
Mitjançant una resolució del conseller de Presidència i vicepresident primer del Consell, per delegació del president de la Generalitat i a proposta de la Subdirecció d'Anàlisi, es procedirà a cobrir les vacants que pogueren produir-se, i se servirà per a això de la borsa de reserva que resulte del procediment de selecció prèviament efectuat i en l'orde establit en esta.
Huitena. Exempció de notificació a la Comissió Europea
Les ajudes que es financen d'acord amb el que preveu esta orde no estan subjectes a la política de control d'ajudes de l'Estat, per no reunir els requisits de l'article 87.1 del Tractat de la CE al no afectar la competència en raó a la qualitat del beneficiari i a l'objecte de l'ajuda.